MT Il-Ġurnal Uffiċjali tal-Unjoni Ewropea C 151/6

Komunikazzjoni mill-Awtorità ta’ Sorveljanza tal-EFTA ppubblikata skont l-Artikolu 27(4) tal-Kapitolu II tal-Protokoll 4 tal-Ftehim dwar is-Sorveljanza u l-Qorti

(Il-Każ Nru 76958 — Color Line vs. Il-Muniċipalità ta’ Sandefjord)

Impenji offruti minn Color Line

(2016/C 151/06)

1. Introduzzjoni

Skont l-Artikolu 9 tal-Kapitolu II tal-Protokoll 4 tal-Ftehim dwar is-Sorveljanza u l-Qorti (Surveillance and Court Agreement - “SCA”), l-Awtorità ta’ Sorveljanza tal-EFTA (l-“Awtorità”) tista’ tiddeċiedi – f’każijiet fejn ikollha l-ħsieb li tadotta deċiżjoni li tirrikjedi li jitwaqqaf ksur u fejn il-partijiet ikkonċernati joffru li jintrabtu li jindirizzaw it-tħassib espress lilhom mill-Awtorità fil-Valutazzjoni Preliminari tagħha – li tagħmel dak l-irbit vinkolanti fuq l-impriżi. Deċiżjoni bħal din tista’ tiġi adottata għal perjodu speċifiku u tikkonkludi li ma hemmx aktar raġunijiet għal azzjoni mill-Awtorità. Skont l-Artikolu 27(4) tal-Kapitolu II tal-Protokoll 4 tal-SCA, l-Awtorità tippubblika sommarju konċiż tal-każ u l-kontenut prinċipali tal-impenji. Il-partijiet interessati jistgħu jressqu l-kummenti tagħhom sal-limitu ta’ żmien stabbilit mill-Awtorità.

2. Sommarju tal-każ

Fil-5 ta’ Marzu 2015, l-Awtorità bdiet proċedimenti formali kontra Color Line AS, Color Transport AS u Color Group AS (“Color Line”) dwar ksur possibbli tal-Artikoli 53 u/jew 54 tal-Ftehim dwar iż-Żona Ekonomika Ewropea billi daħlet u/jew żammet ftehimiet tal-port mal-Muniċipalità ta’ Sandefjord li tagħti aċċess esklussiv fit-tul, u/jew protezzjoni għall-iskeda ta’ tbaħħir ta’ Color Line għad-detriment potenzjali tal-kompetizzjoni fir-rigward tal-forniment ta’ servizzi ta’ ġarr ta’ passiġġieri fuq il-baħar għal distanzi qosra b’bejgħ ħieles mit-taxxa bejn in-Norveġja u l-Iżvezja.

Fl-24 ta’ Awwissu 2015, Color Line, Fjord Line AS (“Fjord Line”) (1), u l-Muniċipalità ta’ Sandefjord daħlu fi ftehim ta’ soluzzjoni (is-“Soluzzjoni”) skont l-Artikolu 19 tal-Att dwar it-Tilwim Norveġiż. Is-Soluzzjoni temmet il-proċedimenti ċivili mibdija minn Fjord Line kontra Color Line u l-Muniċipalità ta’ Sandefjord li fost l-oħrajn kienu pendenti quddiem il-Qorti Distrettwali ta’ Sandefjord, in-Norveġja. Is-Soluzzjoni tistabbilixxi drittijiet u obbligi li jaqgħu fuq Fjord Line, Color Line u l-Muniċipalità ta’ Sandefjord dwar il-ħinijiet ta’ tbaħħir mill-Portijiet ta’ Sandefjord (in-Norveġja) u Strömstad (l-Iżvezja), u aċċess għal xi infrastruttura ġewwa l-Portijiet ta’ Sandefjord u Strömstad.

Kopja tas-Soluzzjoni ġiet ikkomunikata lill-Awtorità fl-24 ta’ Awwissu 2015. Sussegwentement, l-Awtorità għamlet ċerti riżervi għas-Soluzzjoni fir-rigward tad-drittijiet mogħtija lil Color Line u l-Muniċipalità ta’ Sandefjord. Sabiex jiġu indirizzati dawn ir-riżervi, fis-7 ta’ Settembru 2015, Color Line daħlet fi ftehim mal-Muniċipalità ta’ Sandefjord li rreveda xi obbligi u drittijiet dwar it-tqassim ta’ ħinijiet ta’ tbaħħir mill-Portijiet ta’ Sandefjord.

Wara diskussjonijiet dwar impenji ma’ Color Line u l-Muniċipalità ta’ Sandefjord, fis-7 ta’ Ottubru 2015, l-Awtorità adottat Valutazzjonijiet Preliminari skont it-tifsira tal-Artikolu 9(1) tal-Kapitolu II tal-Protokoll 4 tal-SCA, indirizzati għal Color Line u l-Muniċipalità ta’ Sandefjord rispettivament.

Fil-Valutazzjoni Preliminari tagħha lil Color Line, l-Awtorità kienet tal-fehma li Color Line impenjat ruħha fil-prattiki kummerċjali li ġejjin li jistgħu jiksru l-Artikoli 53 u 54 tal-Ftehim taż-ŻEE:

Il-ftehimiet dwar il-port (qabel is-soluzzjoni tal-24 ta’ Awwissu u s-7 ta’ Settembru 2015) bejn Color Line u l-Muniċipalità ta’ Sandefjord impedixxew lill-kompetituri ta’ Color Line dħul vijabbli fuq ir-rotta ta’ trasport bil-baħar bejn Sandefjord u Strömstad. Permezz tal-ftehim fit-tul tal-Muniċipalità ma’ Color Line, u wara perjodu ta’ aċċess esklussiv diġà eċċessivament twil għal Color Line, meta mqabbel mal-investimenti magħmula, Color Line kompliet tirriżerva għaliha nfisha l-aktar ħinijiet attraenti ta’ tbaħħir u parti kbira tal-kapaċità fil-port ta’ Sandefjord għal perjodu twil ħafna ta’ żmien.

B’hekk, bid-dħul tagħha fi ftehimiet fit-tul tal-port, il-Muniċipalità ta’ Sandefjord, kif ukoll biż-żamma tad-drittijiet intenzjonati ta’ Color Line abbażi tal-ftehimiet tal-port, Color Line pprekludiet dħul u espansjoni vijabbli fis-suq rilevanti għal servizzi ta’ ġarr ta’ passiġġieri fuq il-baħar għal distanzi qosra b’bejgħ ħieles mit-taxxa fuq ir-rotta bejn Sandefjord u Strömstad.

3. Il-kontenut prinċipali tal-impenji offruti

Color Line ma taqbilx mad-deskrizzjoni tal-Awtorità tal-prattiki tan-negozju tagħha jew mal-analiżi legali fil-Valutazzjoni Preliminari tal-Awtorità. Hija madankollu offriet impenji skont l-Artikolu 9(1) tal-Kapitolu II tal-Protokoll 4 tal-Ftehim dwar is-Sorveljanza u l-Qorti biex tissodisfa t-tħassib preliminari ta’ kompetizzjoni tal-Kummissjoni fir-rigward tal-prattiki kummerċjali msemmija hawn fuq.

L-impenji offruti huma s-Soluzzjoni (tal-24 ta’ Awwissu 2015) u l-ftehim sussegwenti bejn Color Line u l-Muniċipalità ta’ Sandefjord (tas-7 ta’ Settembru 2015). L-impenji offruti minn Color Line u l-Muniċipalità ta’ Sandefjord għalhekk huma l-istess.

L-elementi prinċipali tal-impenji huma kif ġej:

Il-Muniċipalità ta’ Sandefjord tagħti lil Fjord Line id-dritt li topera servizzi tal-laneċ fil-port ta’ Sandefjord sal-31 ta’ Diċembru 2025. Id-dritt ta’ Color Line li topera servizz tal-laneċ fil-port ta’ Sandefjord għandu mill-1 ta’ Jannar 2020 ikun kondizzjonali fuq il-fatt li Color Line tkun allokata ħinijiet tat-tbaħħir, kif deskritt hawn taħt.

Bħala parti mill-implimentazzjoni tas-Soluzzjoni, il-pjan ta’ tbaħħir li ġej sejjer japplika kemm għal Color Line u kif ukoll Fjord Line mill-1 ta’ Ottubru 2015 sal-31 ta’ Diċembru 2019:

Lanċa Tluq Wasla Tluq: Wasla Sandefjord Strömstad Strömstad Sandefjord Color Line 07:00 09:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 17:00 19:30 20:00 22:30

Dan il-pjan ta’ tbaħħir issostitwixxa d-deċiżjonijiet jew il-ftehimiet preċedenti dwar il-ħinijiet tat-tbaħħir.

Fir-rigward ta’ Color Line, il-ħinijiet għat-tbaħħir allokati lilha hawn fuq, japplikaw biss sal-31 ta’ Diċembru 2019. B’effett mill-1 ta’ Jannar 2020, Color Line tirrinunzja għad-dritt tagħha skont il-ftehim fil-qorti għall-ħinijiet ta’ tbaħħir allokati lilha fil-pjan ta’ tbaħħir ta’ hawn fuq (2).

Fjord Line min-naħa l-oħra, għandu jkollha d-dritt li tkompli bit-tbaħħir tagħha skont dan il-pjan sal-31 ta’ Diċembru 2025.

Sa tmiem il-31 ta’ Diċembru 2019, il-Muniċipalità ta’ Sandefjord għandha talloka l-ħinijiet tat-tbaħħir imħaddma minn Color Line sal-aħħar tal-2019, għall-perjodu mill-1 ta’ Jannar 2020 sal-31 ta’ Diċembru 2025. Din l-allokazzjoni għandha ssir skont il-liġijiet u r-regolamenti applikabbli fiż-żmien rilevanti. L-allokazzjoni ta’ dawn il-ħinijiet tat-tbaħħir issir abbażi ta’ kriterji stabbiliti mill-Muniċipalità u mħabbra mhux aktar tard mill-1 ta’ Marzu 2016, bi skadenza ta’ applikazzjoni tal-1 ta’ Settembru 2016. Il-kriterji għandhom iħarsu l-kompetizzjoni, it-trattament ugwali u n-nondiskriminazzjoni fundamentali, u għandhom jiġu applikati għal partijiet ġodda u eżistenti.

Mill-1 ta’ Jannar 2026, ebda kumpannija tat-tbaħħir ma tkun intitolata tuża l-port ta’ Sandefjord għal servizzi tal-laneċ, jekk il-Muniċipalità ta’ Sandefjord tixtieq tużail-port għal skopijiet oħra. Jekk is-servizzi tal-laneċ għandhom ikomplu joperaw mill-port wara l-31 ta’ Diċembru 2025, il-Muniċipalità għandha tistabbilixxi kriterji għall-allokazzjoni ta’ ħinijiet ta’ tbaħħir sal-31 ta’ Diċembru 2024.

Fit-tħabbira tal-kriterji għall-għoti (għall-perjodu 2020-2025) ta’ dawk il-ħinijiet ta’ tbaħħir attwalment operati minn Color Line (3), il-Muniċipalità tiddikjara li kumpannija ta’ tbaħħir li tiġi allokata għal dak il-perjodu, u li abbażi ta’ din l-allokazzjoni daħlet fis-servizz vapur materjalment mibni mill-ġdid u vapur adattat apposta, jew vapur ġdid, ikollha dritt preferenzjali li żżomm dawk il-ħinijiet ta’ tbaħħir għal dak il-bastiment sakemm il-port jinżamm miftuħ għal servizzi tal-laneċ, għalkemm mhux aktar tard mill-31 ta’ Diċembru 2030.

Dawn l-impenji jinsabu ppubblikati kollha bl-Ingliż fuq is-sit web tal-Awtorità, fuq:

www.eftasurv.int

4. Stedina għall-Kummenti

L-Awtorità għandha l-intenzjoni li tadotta deċiżjoni skont l-Artikolu 9, il-Kapitolu II tal-Protokoll 4 SCA li torbot lil Color Line bl-impenji mqassra hawn fuq u ppubblikati fuq l-Internet, fuq is-sit web tal-Awtorità.

Skont l-Artikolu 27(4) tal-Kapitolu II tal-Protokoll 4 tal-SCA, il-Kummissjoni tistieden lill-partijiet terzi interessati biex jibagħtu l-osservazzjonijiet tagħhom dwar l-impenji. Dawn il-kummenti għandhom jaslu għand l-Awtorità sa mhux aktar tard minn xahar wara d-data ta’ din il-pubblikazzjoni. Il-partijiet terzi interessati huma wkoll mistiedna jippreżentaw verżjoni mhux kunfidenzjali tal-kummenti tagħhom, li fiha kull informazzjoni li jiddikjaraw li hija sigriet kummerċjali u informazzjoni kunfidenzjali oħra għandha titħassar u tiġi ssostitwita kif xieraq b’sommarju mhux kunfidenzjali jew bil-kliem “sigrieti kummerċjali” jew “kunfidenzjali”.

Ir-risposti u l-kummenti għandhom preferibbilment ikunu motivati u għandhom jistabbilixxu l-fatti rilevanti. Jekk tidentifika problema f’kull parti tal-impenji proposti, l-Awtorità tistiednek ukoll biex tissuġġerixxi soluzzjoni possibbli.

Il-kummenti jistgħu jintbagħtu lill-Awtorità skont in-numru ta’ referenza 76958 Color Line/Il-Muniċipalità ta’ Sandefjord jew bil-posta elettronika competition@eftasurv.int jew bil-posta, fl-indirizz li ġej:

L-Awtorità ta’ Sorveljanza tal-EFTA Id-Direttorat għall-Kompetizzjoni u l-Għajnuna Statali Rue Belliard 35/Belliardstraat 35 1040 Bruxelles/Brussel BELGIQUE/BELGIË

(1) Fjord Line hija operatriċi ġdida fis-suq u l-ilmentatur f’dan il-każ.

(2) Ara l-Anness 1 tas-soluzzjoni fil-qorti, fejn il-ħinijiet ta’ tbaħħir ta’ Color Line huma indikati bil-blu u l-aħdar.

(3) Dan jirreferi għall-ħinijiet ta’ tbaħħir indikati minn linji blu u ħodor fil-pjan ta’ tbaħħir fl-Anness 1 tal-pjan ta’ soluzzjoni fil-qorti (il-ħinijiet ta’ tbaħħir attwalment operati minn Color Line).